Folketing
2012-04-19

Vi støttede de initiativer, der var. Men det, der bare ligger i det her lovforslag, vil jeg sige til hr. Benny Engelbrecht, er altså, at man med denne lovgivning ønsker at øge adgangen til brugen af tvang over for disse mange danske og internationale virksomheder. De høringssvar, som vi har fået, er jo ikke positive, sådan som hr. Benny Engelbrecht tidligere påstod de var. Dansk Industri, Landbrug & Fødevarer, Bryggeriforeningen og andre støtter ikke lovforslaget om, at man skal have de her ting ført ind som et lovkrav i årsregnskabsloven. De ønsker, at virksomhederne selv udpeger de emner, som de vil have med i deres redegørelser omkring samfundsansvar i det hele taget. Det et da rigtig godt, at det er noget, de ønsker at gøre selv, frem for at man skal til at lave tvangslovgivning. Det er der, hvor kæden ganske enkelt er hoppet af for den nuværende regering, og jeg synes jo, jeg endnu en gang må minde om, at det er sølle, at man netop kun har kunnet finde 3 mio. kr. til at håndtere den lange række af klagesager, der vil kunne komme fra de flere tusinde virksomheder, som kan blive omfattet af den her lovgivning. Det vil jo være flere tusinde virksomheder, der bliver omfattet af den her lovgivning, og det vil kunne medføre rigtig mange klagesager, og så er der 3 mio. kr. til rådighed, som er inklusive lokaleudgifter, pensionsordninger og feriepenge. Så vil der ikke være ret mange konsulenttimer til rådighed.